
Anexă la
Hotărârea Guvernului
nr. ____ din______/2026


Regulament privind gestionarea deșeurilor provenite din construcții și demolări

Capitolul I
DISPOZIȚII GENERALE

1. [bookmark: _Hlk218515999]Regulamentul privind gestionarea deșeurilor provenite din construcții și demolări stabilește cadrul juridic și mecanismele de prevenire, colectare separată, stocare, pregătire pentru reutilizare, reciclare, valorificare și eliminare a deșeurilor generate în cadrul lucrărilor de construcție, renovare, reabilitare, desființare, demontare și demolare a construcțiilor, denumite în continuare deșeuri din construcții și demolări (DCD), în vederea realizării obiectivelor de valorificare materială prevăzute la art. 14 alin. (1) lit. c) din Legea nr. 209/2016 privind deșeurile.

2. [bookmark: _Hlk218867406]Gestionarea deșeurilor provenite din construcții și demolări se realizează în conformitate cu ierarhia gestionării deșeurilor, prevăzută la art. 3 din Legea nr. 209/2016 privind deșeurile, prin aplicarea succesivă a măsurilor de prevenire, pregătire pentru reutilizare, reciclare, valorificare, inclusiv valorificare energetică, și eliminare. În acest scop, se asigură demolarea selectivă și colectarea separată a deșeurilor, precum și planificarea gestionării acestora, prin planul de gestionare a deșeurilor pe șantier, în condițiile prezentului Regulament. 

3. În aplicarea prezentului regulament se respectă principiile „poluatorul plătește”, în condițiile Legii nr. 209/2016 privind deșeurile.

4. În conformitate cu prevederile art. 321 din Codul urbanismului și construcțiilor nr. 434/2023 și ale art. 11 din Legea nr. 209/2016 privind deșeurile, atribuțiile și obligațiile privind gestionarea deșeurilor provenite din construcții și demolări revin, după caz:
a) autorităților administrației publice locale;
b) deținătorilor de deșeuri din construcții și demolări;
c) investitorilor și proprietarilor construcțiilor;
d) executanților lucrărilor de construcție, demolare, demontare și renovare;
e) persoanelor fizice și juridice autorizate care desfășoară activități de colectare, transporte, tratare, valorificare și eliminare a deșeurilor provenite din construcții și demolări.

5. Suplimentar la noțiunile definite în Legea nr.209/2016 privind deșeurile și în Codul urbanismului și construcțiilor nr. 434/2023, în sensul prezentului Regulament se aplică următoarele noțiuni:
1) audit anterior demolării/demontării –  activitate desfășurată înainte de inițierea lucrărilor de desființare, demolare sau renovare majoră a unei construcții, comandată de proprietarul construcției sau de investitor și realizată de auditor, diferit de executantul lucrărilor, având ca scop identificarea, inventarierea și evaluarea tipurilor și cantităților de materiale, produse pentru construcții și deșeuri din construcții și demolări (DCD), precum și stabilirea opțiunilor de prevenire a generării deșeurilor, de reutilizare, reciclare și valorificare a acestora.
2) auditor –  persoană fizică sau juridică independentă de executantul lucrărilor, care deține competențe profesionale relevante în domeniul construcțiilor, ingineriei civile, arhitecturii, mediului sau gestionării deșeurilor și care realizează auditul anterior demolării în baza prezentului regulament.
3) demolare selectivă – procesul de îndepărtare planificată și etapizată a materialelor, produselor și elementelor unei construcții, într-o ordine prestabilită, cu scopul maximizării reutilizării, reciclării și valorificării materialelor și reducerii cantității de deșeuri eliminate.
4) decontaminare – operațiunea de identificare, îndepărtare și gestionare separată a substanțelor, materialelor și elementelor periculoase dintr-o construcție, în vederea prevenirii riscurilor pentru sănătatea umană și mediu.
5) deșeuri inerte – deșeurile care nu sunt supuse unor transformări fizice, chimice sau biologice semnificative, nu se dizolvă, nu ard, nu reacționează chimic, nu sunt biodegradabile și nu afectează negativ alte materiale cu care vin în contact, astfel încât să polueze mediul sau să pună în pericol sănătatea umană.
6) dezmembrare – procesul de demontare selectivă, sistematică și controlată a construcțiilor sau a părților acestora, efectuat în scopul reducerii cantității de deșeuri generate și al obținerii de materiale și elemente adecvate pentru reutilizare și reciclare.
7) inventar – lista detaliată a tipurilor și cantităților de materiale, produse pentru construcții, elemente reutilizabile și deșeuri din construcții și demolări identificate în cadrul auditului anterior demolării/demontării.
8) elemente constructive reutilizabile - componente ale unei clădiri sau structuri, identificate în cadrul auditului anterior demolării, care pot fi separate prin demontare selectivă și îndepărtate ca unități funcționale, fără a fi transformate în deșeuri, în vederea reutilizării sau reintroducerii în circuitul economic.
9) planul de gestionare a deșeurilor pe șantier – documentație tehnică obligatorie, parte integrantă a proiectului de desființare reglementat de art. 311 din Codul urbanismului și construcțiilor nr. 434/2023, elaborată în etapa de planificare pe baza auditului anterior demolării. Acest plan stabilește metodologia de demolare selectivă, succesiunea tehnologică a operațiunilor, logistica și responsabilitățile pentru identificarea, separarea la sursă și gestionarea produselor, materialelor și deșeurilor, în scopul maximizării reutilizării și atingerii obiectivelor de valorificare materială prevăzute la art. 14 și 59¹ din Legea nr. 209/2016 privind deșeurile, asigurând totodată protecția sănătății, securității muncii și a mediului.
10) pregătire pentru reutilizare a DCD – operațiunile de verificare, curățare, testare sau reparare prin care produsele, materialele sau componentele care au devenit deșeuri sunt pregătite pentru a fi reutilizate fără a fi supuse altor operațiuni de tratare.
11) produs pentru construcții – orice produs, material, articol, echipament sau ansamblu, fabricat și plasat pe piață pentru a fi încorporat, în mod permanent, într-o construcție sau într-o parte a acesteia, a cărui performanță influențează performanța construcției în raport cu cerințele fundamentale aplicabile construcțiilor, fără a aduce atingere regimului juridic aplicabil deșeurilor și reutilizării.
12) valorificarea materialelor – orice operațiune de valorificare, alta decât valorificarea energetică,  prin care deșeurile sunt transformate în produse, materiale sau substanțe utilizabile, inclusiv pregătirea pentru reutilizare, reciclarea și rambleierea, în conformitate cu Legea nr. 209/2016 privind deșeurile.

6.  Sunt excluse din domeniul de aplicare al prezentului regulament: 
a) solurile excavate, în măsura în care sunt gestionate conform reglementărilor speciale; 
b) echipamentele care intră sub incidența regimurilor speciale (ex. fluxuri REP), fără a afecta obligațiile privind DCD generate pe șantier.
Capitolul II
DEMOLARE SELECTIVĂ
Secțiunea 1
Condițiile  de execuție a lucrărilor de desființare și celor de stocare a DCD
7. [bookmark: _Hlk218516291]În conformitate cu art. 153 și art. 320 din Codul urbanismului și construcțiilor nr. 434/2023, lucrările de desființare și demolare se execută exclusiv în baza autorizației de desființare, în care se stabilesc condițiile speciale de executare a lucrărilor, inclusiv cerințele privind gestionarea și stocarea temporară a deșeurilor din construcții și demolări (DCD) generate.

8. În scopul obținerii autorizației de desființare, investitorul sau proprietarul elaborează Planul de gestionare a deșeurilor pe șantier (PGDȘ) în condițiile art. 59¹ din Legea nr. 209/2016 privind deșeurile, plan care se anexează documentației de autorizare, conform prevederilor Codului urbanismului și construcțiilor nr. 434/2023.

9. [bookmark: _Hlk214360932]PGDȘ include, în mod obligatoriu, următoarele elemente:
a) datele de identificare ale generatorului de deșeuri și ale persoanei responsabile de managementul deșeurilor pe șantier;
b) identificarea tipurilor de deșeuri estimate a fi generate, clasificate conform codurilor din Lista deșeurilor, aprobată prin Hotărârea Guvernului nr. 99/2018;
c) cantitățile estimate pentru fiecare tip de deșeu (nepericuloase și periculoase);
d) metodologia de demolare selectivă (succesiunea tehnologică) care să prioritizeze extragerea materialelor reutilizabile și sortarea la sursă a fracțiilor: lemn, materiale minerale, metal, sticlă, plastic și ghips;
e) măsurile de prevenire a generării deșeurilor prin demontarea elementelor care pot fi reutilizate direct, înainte de începerea operațiunilor de demolare propriu-zisă, evaluarea posibilității de valorificare pe loc (ex. concasarea betonului nepericulos pentru rambleiere pe același șantier), conform condițiilor de la art. 14 alin. (1¹) din Legea nr. 209/2016 privind deșeurile;
f) măsurile pentru manipularea în siguranță a deșeurilor periculoase (ex. azbest, mercur, PCB), conform cerințelor specifice de etichetare și ambalare, indicate în art.22 din Legea nr. 209/2016 privind deșeurile;
g) identificarea spațiilor de stocare temporară pe șantier, dotate corespunzător pentru a preveni poluarea solului sau a apelor;
h) lista operatorilor economici autorizați selectați pentru transportul și tratarea fiecărui flux de deșeuri;
i) procedura de evidență cronologică, inclusiv obligația de raportare în SIA MD, conform art. 33 din Legea nr. 209/2016, precum și păstrarea documentelor referitoare la transportul deșeurilor pe o perioadă de 5 ani de la data începerii transportului, conform art. 45 alin. (3) lit. d) din Legea nr. 209/2016.

10. Auditul anterior demolării este obligatoriu în cazurile și la pragurile stabilite la art. 59¹ din Legea nr. 209/2016 privind deșeurile, la etapa solicitării autorizației de desființare. Auditul se efectuează anterior elaborării PGDȘ și depunerii documentației de autorizare, în condițiile Codului urbanismului și construcțiilor nr. 434/2023.

11. Aplicarea măsurilor prevăzute în PGDȘ contribuie la realizarea obiectivului stabilit la art. 14 alin. (1) lit. c) din Legea nr. 209/2016 privind deșeurile, de minimum 55% până în anul 2030, în masă, pentru pregătirea pentru reutilizare, reciclare și alte operațiuni de valorificare materială, inclusiv rambleierea, a deșeurilor nepericuloase din construcții și demolări. Calcularea gradului de îndeplinire a acestui obiectiv se realizează cu respectarea excluderilor și a regulilor prevăzute la art. 14¹ din aceeași lege.

12. Pe întreaga durată a execuției lucrărilor, beneficiarul este obligat să păstreze pe șantier Formularele de identificare/notificare a transportului de deșeuri semnate și ștampilate de operatorul instalației de tratare, conform art. 45 alin. (3) lit. b) din Legea nr. 209/2016, pentru a demonstra trasabilitatea și destinația finală a fiecărui flux de deșeuri.


Secțiunea 2
Cerințe privind efectuarea  auditului anterior lucrărilor de desființare, de dezafectare, de demolare, de demontare, parțială sau totală, și renovare majoră a construcției


13. În temeiul art. 59¹ alin. (3) din Legea nr. 209/2016 privind deșeurile, prezenta secțiune stabilește cerințele minime privind efectuarea auditului anterior lucrărilor de desființare, de demolare, de demontare, parțială sau totală, și renovare majoră a construcțiilor, în vederea prevenirii generării deșeurilor și a maximizării reutilizării, reciclării și valorificării materialelor rezultate.

14. Auditul anterior demolării are ca scop:
a) identificarea potențialului de prevenire, reutilizare, reciclare și valorificare a materialelor și componentelor;
b) identificarea și localizarea substanțelor periculoase și a fluxurilor de deșeuri periculoase;
c) fundamentarea măsurilor de separare, manipulare, depozitare temporară, transport și tratare a DCD.

15. [bookmark: _Hlk214280501]Prevederile prezentei secțiuni se aplică în corelare cu data aplicării art. 59¹ din Legea nr. 209/2016 și cu cerințele privind lucrărilor de desființare, de demolare, de demontare, parțială sau totală, și renovare majoră a construcțiilor stabilite de Codul urbanismului și construcțiilor nr. 434/2023.

16. Auditul anterior demolării este obligatoriu exclusiv în cazurile prevăzute la art. 59¹ din Legea nr. 209/2016 privind deșeurile și se realizează înainte de solicitarea autorizației de desființare, în conformitate cu cerințele Codului urbanismului și construcțiilor nr. 434/2023.

17. Proprietarul construcției sau investitorul inițiază și comandă auditul anterior demolării.

18.  Auditul este efectuat de un specialist, atestat în construcții în condițiile Codului urbanismului și construcțiilor nr. 434/2023, care deține competențe profesionale relevante pentru evaluarea materialelor, estimarea cantităților de DCD și identificarea indiciilor de prezență a substanțelor periculoase. Auditorul este independent de executantul lucrărilor. 

19. Auditul anterior demolării identifică, în mod obligatoriu, materialele și substanțele periculoase, inclusiv, dar fără a se limita la: azbest, plumb, crom, bifenili policlorurați (PCB), substanțe per- și polifluoroalchilice (PFOS și PFOA), și recomandă opțiunile adecvate de gestionare, reutilizare, reciclare sau eliminare a acestora.

20. Substanțele și amestecurile periculoase sunt cele care prezintă una sau mai multe dintre proprietățile periculoase ale deșeurilor prevăzute în anexa nr. 3 la Legea nr. 209/2016 privind deșeurile. Lista orientativă a substanțelor periculoase frecvent întâlnite în construcțiile și infrastructurile realizate anterior restricționării utilizării acestora este prevăzută în anexa nr. 1 la prezentul regulament. 

21. Substanțele periculoase din produsele reutilizate se gestionează și din perspectiva cerințelor Legii nr. 277/2018 privind substanțele chimice, în măsura în care produsele/materialele se reintroduc în circuitul economic.

22. În cazul în care deșeurile din construcții și demolări conțin substanțe periculoase sau sunt contaminate cu substanțe periculoase, acestea sunt clasificate drept deșeuri periculoase. Pentru aceste deșeuri se aplică măsuri specifice de precauție pe durata manipulării, depozitării temporare, transportului și tratării, în scopul prevenirii efectelor negative asupra sănătății publice, sănătății și securității în muncă și mediului.

23. Clasificarea și codificarea deșeurilor se realizează conform Listei deșeurilor aprobate prin Hotărârea Guvernului nr. 99/2018, cu indicarea codurilor de deșeuri. Evidența și raportarea fluxurilor de deșeuri se realizează conform cerințelor Instrucțiunii cu privire la ținerea  evidenței și transmiterea datelor și informațiilor despre deșeuri și gestionarea acestora, aprobată prin Hotărârea Guvernului nr. 501/2018, după caz.

24. Evaluarea materialelor și estimarea cantităților de DCD se realizează pe baza unei metodologii descrise în raport și  include următoarele  cerințe minime de evaluare:
a) fezabilitatea tehnică și economică a reutilizării și reciclării;
b) reducerea la minimum a impactului asupra mediului;
c) riscurile pentru sănătate și securitate în muncă;
d) cerințele aplicabile utilizării materialelor secundare și gestionării deșeurilor periculoase.

25. Auditul include cel puțin: analiză documentară (planuri/carte tehnică, dacă există), inspecție în teren, localizarea materialelor/fluxurilor, foto-fixare/schițe, precum și justificarea metodelor de estimare a cantităților.

26. În cazul în care există indicii rezonabile de prezență a substanțelor periculoase sau incertitudini relevante pentru clasificarea și tratarea materialelor, auditorul recomandă investigații suplimentare, inclusiv prelevare de probe și analize, după caz. Rezultatele investigațiilor efectuate se includ în raportul de audit.

27. Raportul de audit anterior demolării se întocmește anterior solicitării autorizației de desființare și include cel puțin următoarele informații, în măsura în care sunt aplicabile lucrărilor evaluate:
a) tipurile de deșeuri și codurile corespunzătoare din Lista deșeurilor, aprobată prin Hotărârea Guvernului nr. 501/2018, cu indicarea codurilor de deșeuri;
b) cantitățile estimate de DCD, exprimate în tone și/sau metri cubi;
c) amplasarea materialelor și a produselor pentru construcții existente;
d) evaluarea calității materialelor și a potențialelor impurități;
e) identificarea substanțelor periculoase, localizarea acestora și recomandări privind măsuri de precauție, demontare selectivă și opțiuni de tratare;
f) recomandări privind separarea, manipularea, reutilizarea, reciclarea pe amplasament și în      afara amplasamentului, valorificarea energetică asociată.

28. Raportul va indica, după caz, necesitatea utilizării unui operator autorizat pentru gestionarea DCD, conform art. 25 din Legea nr. 209/2016 privind deșeurile.

29. Constatările auditului se utilizează ca document-suport de către autoritatea emitentă a autorizației de desființare în procesul de analiză și aprobare a lucrărilor de desființare, de demolare, de demontare, parțială sau totală, și renovare majoră a construcțiilor.

30. PGDȘ și raportul de audit se depun în format electronic, similar cu regulile de la documentele pentru obținerea autorizației de desființare. 

31. În cazul în care raportul de audit anterior demolării conține neconcordanțe sau informații incomplete, autoritățile emitente de autorizația de desființare solicită completarea sau clarificarea acestuia, inclusiv informații privind metodele de evaluare, estimarea cantităților, caracteristicile materialelor și opțiunile de gestionare propuse.

32. Solicitarea de clarificare se comunică investitorului sau proprietarului. Clarificările și completările se prezintă de către auditor, prin intermediul investitorului sau proprietarului, în termenul stabilit de autoritatea emitentă a autorizației de desființare. Până la prezentarea acestora, documentația se consideră incompletă în partea ce ține de audit. 

33. Executantul lucrărilor asigură realizarea lucrărilor în conformitate cu concluziile auditului și cu planul de gestionare a deșeurilor de șantier, inclusiv separarea fluxurilor și trasabilitatea predării către operatori autorizați.

34. Actorii implicați în procesul de audit anterior demolării sunt:
a) investitorul sau proprietarul construcției –  care inițiază și comandă auditul;
 b) autoritatea emitentă a autorizației de desființare;
 c) auditor/specialist atestat– responsabili de efectuarea auditului.
 d) executantul lucrărilor – responsabil de realizarea lucrărilor conform PGDȘ;
 e) operatorul autorizat pentru gestionarea DCD, conform art. 25 din Legea nr. 209/2016 privind     deșeurile.


Secțiunea 3
Cerințe privind lucrările de desființare, de dezafectare, de demolare, de demontare, parțială sau totală, a construcției
35. Executantul lucrărilor de desființare, de demolare, de demontare, parțială sau totală, și renovare majoră a construcțiilor,  are obligația:
a) să aplice demolarea selectivă și/sau demontarea controlată, în măsura posibilului tehnic și economic, în vederea maximizării reutilizării, pregătirii pentru reutilizare și reciclării;
b) să asigure îndepărtarea, manipularea și gestionarea în condiții de siguranță a substanțelor și amestecurilor periculoase identificate prin audit;
c) să organizeze colectarea separată la sursă și să prevină contaminarea fracțiunilor reciclabile. 

36. Deșeurile se păstrează separat și nu se amestecă cu alte deșeuri și materiale cu proprietăți diferite, în măsura în care acest lucru este posibil tehnic, economic și din perspectiva protecției mediului; orice abatere se justifică în scris în documentația de șantier. 

37. Executantul începe lucrările de desființare, de dezafectare, de demolare, de demontare, parțială sau totală numai în baza autorizației de desființare și a proiectului de desființare verificat, conform Codului urbanismului și construcțiilor nr. 434/2023. 

38. Lucrările se realizează conform proiectului de desființare și PGDȘ , inclusiv metoda, succesiunea etapelor și utilizarea echipamentelor și instalațiilor corespunzătoare, în vederea maximizării reutilizării, pregătirii pentru reutilizare și reciclării de înaltă calitate.

39. Documentația de proiect pentru lucrările de desființare a construcțiilor stabilește abordarea tehnică detaliată, specificațiile lucrărilor, modul de tratare și logistica materialelor, produselor și deșeurilor identificate în cadrul auditului anterior demolării și incluse în PGDȘ, precum și rolurile și responsabilitățile părților implicate.

40. Documentația de proiect de desființare a construcțiilor include cel puțin măsuri privind:
a) siguranța și securitatea construcției supuse demolării și protecția construcțiilor învecinate;
b) protecția sănătății și securității lucrătorilor;
c) reducerea emisiilor (praf, zgomot, vibrații) și prevenirea  poluării generate de lucrările de  demolare;
d) protecția solului și a apelor;
e) gestionarea deșeurilor de construcții și demolări pe fluxuri (separare, stocare temporară, transport, predare);
f) monitorizarea și raportarea impactului asupra mediului.

41. Demolarea selectivă se realizează prin îndepărtarea etapizată și controlată a materialelor, produselor și elementelor construcției, într-o secvență predefinită, pentru a maximiza reutilizarea/pregătirea pentru reutilizare și reciclarea de înaltă calitate. Metodele aplicabile demolării selective sunt prevăzute în anexa nr. 3.

42. În cazul în care auditul a identificat  prezența substanțelor/materialelor periculoase, acestea se îndepărtează prioritar, înaintea demolării propriu-zise, pentru prevenirea poluării și protecția sănătății lucrătorilor.

43. Activitățile de identificare, îndepărtare, manipulare și decontaminare se efectuează de către operatori economici care au dreptul legal de a desfășura astfel de activități, inclusiv, după caz, operatori autorizați pentru gestionarea deșeurilor conform art. 25 din Legea nr. 209/2016 privind deșeurile, în funcție de tipul fluxului/pericolului.  Lista orientativă a materialelor DCD cu conținut periculos care se îndepărtează înainte de demolare este prevăzută în anexa nr. 2.

44. Pentru metodele de demolare/demontare care pot genera emisii de praf, utilizarea apei, a echipamentelor de umectare și/sau a sistemelor de aspirare este obligatorie, în vederea prevenirii dispersării particulelor, în special la manipularea materialelor susceptibile de a conține substanțe periculoase (de exemplu, azbest). Executantul aplică măsuri de protecție a vecinătăților (praf/vibrații/șocuri, acces), conform obligațiilor prevăzute de Codul urbanismului și construcțiilor nr. 434/2023.

45. Executantul lucrărilor de desființare organizează separarea la sursă, demolarea, sortarea și manipularea ulterioară a deșeurilor din construcții și demolări, în conformitate cu art. 14 din Legea nr. 209/2016 privind deșeurile.  Separarea la sursă se realizează, cel puțin, pentru următoarele fracțiuni de materiale:
a) lemn;
b) materiale minerale (beton, cărămidă, ceramică, piatră);
c) metale;
d) sticlă;
e) plastic;
f) ghips.

46. Pentru fluxuri suplimentare identificate în audit (de ex. izolări, instalații, echipamente), executantul introduce fracții separate suplimentare, dacă acest lucru este necesar pentru a preveni contaminarea și pentru a asigura tratarea ulterioară a acestor fluxuri de deșeuri.

47. Executantul lucrărilor de decontaminare și demolare are obligația de a lua toate măsurile necesare pentru:
a) prevenirea eliberării de substanțe periculoase și microplastice în mediu;
b) protejarea sănătății și securității lucrătorilor implicați în gestionarea DCD;
c) respectarea cerințelor privind securitatea și sănătatea în muncă și protecția mediului.

48. [bookmark: _Hlk218870751]Pentru facilitare reutilizării produselor și reciclării materialelor, executantul aplică dezmembrarea mecanică, inclusiv prin:
a) decaparea selectivă a elementelor și materialelor, realizată anterior demolării;
b) recuperarea selectivă a fluxurilor de materiale, realizată ulterior demolării.

49. Dezmembrarea și recuperarea vizează, după caz, următoarele categorii de produse și materiale:
a) sticlă;
b) elemente decorative și de finisaj, inclusiv șeminee din marmură;
c) lemn;
d) articole sanitare;
e) echipamente pentru încălzire și preparare a apei calde (cazane, boilere, radiatoare);
f) cadre de ferestre și uși;
g) corpuri de iluminat, lămpi și abajururi;
h) structuri și elemente metalice;
i) materiale de placare, inclusiv plăci de ghips-carton și alte produse pe bază de ghips;
j) materiale izolante, precum spuma pentru izolații, vata minerală și vata de sticlă;
k) beton și alte materiale minerale.

50. [bookmark: _Hlk214360420]În scopul prevenirii contaminării, stocarea temporară a fracțiunilor separate se organizează în zone dedicate pentru stocarea temporară pe șantier, delimitate și marcate, cu măsuri de prevenire a împrăștierii, evitarea scurgerilor în mediul înconjurător, conform măsurilor indicate în  PGDS.
 
51. Deșeurile periculoase se păstrează separat, în recipiente sau ambalaje recomandate de audit, etichetate conform art.22 din Legea 209/2016, cu acces controlat în zona dedicată stocări acestor deșeuri. 

52. Stocarea temporară a DCD pe șantier se efectuează în condițiile stabilite de Legea nr. 209/2016 privind deșeurile, potrivit naturii deșeurilor și scopului stocării. Stocarea pe șantier nu constituie, prin ea însăși, o operațiune de tratare; activitățile supuse înregistrării sau autorizării se determină potrivit regimului juridic aplicabil fiecărei activități, conform art. 122 sau 123 aceiași legi.

53. Respectarea cerințelor privind gestionarea DCD este verificată de Inspectoratul pentru Protecția Mediului, în limitele competențelor prevăzute de legislație, iar cerințele privind disciplina și siguranța în construcții se verifică de autoritățile competente potrivit Codului urbanismului și construcțiilor nr. 434/2023. Controalele se desfășoară conform procedurilor și limitelor stabilite de legislația privind controlul de stat, având ca scop:
a) verificarea îndepărtării și gestionării corespunzătoare a deșeurilor periculoase;
b) prelevarea de probe, după caz;
c) controlul documentar privind trasabilitatea materialelor nereciclabile și a produselor pentru construcții nereutilizabile, inclusiv verificarea documentelor de transport, a certificatelor de tratare sau valorificare a deșeurilor.

54. Documentația de proiect pentru lucrările de desființare și actele care justifică procesul de demolare sunt disponibile în format electronic și pe hârtie pe șantier înainte de începerea lucrărilor și pe toată durata executării acestora. 

55. Documentația care justifică demolarea construcției include, cel puțin, următoarele:
a) descrierea proiectului și a construcției supuse demolării/demontării;
b) autorizația de desființare;
c)  proiectul de desființare  și extrase relevante;
d) raportul auditului anterior demolării;
e) Planul de gestionare a deșeurilor pe șantier;
f) contracte cu operatori autorizați, documentelor justificative emise de operatorii autorizați de colectare și tratare a deșeurilor, în unități de masă (kilograme sau tone);
g) actul (procesul-verbal) care atestă pregătirea construcției pentru demolare sau demontare (de ex. debranșări, măsuri de siguranță) – conform procedurii stabilite de Codul urbanismului și construcțiilor nr. 434/2023;
h) raportul de finalizare a lucrărilor, care include trasabilitatea completă a reutilizării, valorificării sau eliminării DCD.


Capitolul III
CONDIȚII SPECIFICE GESTIONĂRII DCD
Secțiunea 1
Cerințe privind transparența și trasabilitate
56. [bookmark: _Hlk214355467]În scopul consolidării încrederii în materialele reciclate și reutilizabile, al asigurării unei gestionări conforme a deșeurilor din construcții și demolări și al reducerii impactului negativ asupra mediului, executantul lucrărilor de construcție, renovare, desființare, demolare sau demontare are obligația de a asigura transparența și trasabilitatea activităților desfășurate pe șantier.

57. Transparența și trasabilitatea se aplică pe întregul lanț de gestionare a DCD, de la generare până la reutilizare, reciclare, valorificare sau eliminare finală.
 
58. Executantul lucrărilor ține evidența cantitativă și calitativă a deșeurilor generate în conformitate cu art. 32 al Legii privind deșeurile nr.209/2016, în scopul asigurării  transparenței și trasabilității, precum și evaluării riscurilor și pericolelor asociate gestionării deșeurilor din construcții și demolări.

59. Pe durata lucrărilor de construcție, renovare, desființare, demolare sau demontare, executantul lucrărilor înregistrează, cel puțin, următoarele date și informații:
a) cantitatea de deșeuri periculoase identificate, îndepărtate și eliminate, după caz;
b) informații privind prezența deșeurilor periculoase ascunse sau descoperite pe parcursul lucrărilor;
c) cantitățile de resurse și deșeuri generate, determinate pe baza documentelor justificative emise de operatorii autorizați de colectare și tratare a deșeurilor, în unități de masă (kilograme sau tone) comparativ cu valorile estimate în cadrul auditului anterior demolării;
d) soluțiile de tratare aplicate efectiv, comparativ cu cele recomandate în raportul de audit;
e) cantitatea materialelor colectate separat și a celor colectate în amestec, determină pe baza documentelor justificative emise de operatorii autorizați de colectare și tratare a deșeurilor, în unități de masă (kilograme sau tone).

60. [bookmark: _Ref215496093]În vederea monitorizării realizării obiectivului prevăzut la art. 14 alin. (1) lit. c) din Legea nr. 209/2016 privind deșeurile, datele privind cantitățile de DCD generate, pregătite pentru reutilizare, reciclate, valorificate prin rambleiere sau alte operațiuni de valorificare materială și eliminate se evidențiază distinct și se raportează anual către Agenția de Mediu în condițiile art. 32  privind evidența deșeurilor.

61. Raportarea se efectuează prin intermediul Sistemului Informațional Automatizat „Managementul Deșeurilor” (SIA MD), în conformitate cu Instrucțiunea cu privire la ținerea evidenței și transmiterea datelor și informațiilor despre deșeuri și gestionarea acestora aprobată prin Hotărârea Guvernului nr. 501/2018.

62. Subiecții obligați să raporteze datele prevăzute la pct.59-60 sunt:
          a) operatorii autorizați pentru gestionarea deșeurilor;
          b) producătorii de deșeuri din construcții și demolări.
      

63. Executantul lucrărilor poate raporta în SIA MD în numele proprietarului sau investitorului, pe bază contractuală cu acesta.

64.    Subiecții raportării au obligația de a păstra evidențele și documentele justificative în termenele prevăzute de art. 32 alin. (4) din Legea nr. 209/2016 privind deșeurile și de actele de actele normative aplicabile transportului deșeurilor.

[bookmark: _Hlk214367731]Secțiunea 2
Cerințe privind stocarea,  prelucrarea și tratarea DCD
65. Deșeurile din construcții și demolări sunt transportate către locurile de stocare sau către instalațiile de tratare în condiții de siguranță și în conformitate cu prevederile art. 45 din Legea nr. 209/2016 privind deșeurile, exclusiv de către operatori înregistrați sau autorizați, conform art. 28 din aceeași lege.
  
66. Deșeurile din construcții și demolări care conțin substanțe periculoase, inclusiv, dar fără a se limita la: gips cu impurități, materiale impregnate cu PVC, vopsele cu solvenți, azbest, gudron, bifenili policlorurați (PCB), plumb, componente electrice care conțin mercur, materiale izolatoare care conțin substanțe periculoase, sunt colectate separat, etichetate corespunzător conform art.22 al Legii 209/2016 privind deșeurile și predate exclusiv operatorilor autorizați pentru gestionarea deșeurilor periculoase.
 
67. În scopul respectării principiilor autonomiei și proximității, prevăzute la art. 19 din Legea nr. 209/2016 privind deșeurile, producătorii de deșeuri din construcții și demolări, în cooperare cu autoritățile publice competente, asigură utilizarea și, după caz, dezvoltarea unităților de sortare, reciclare și prelucrare a DCD în proximitatea șantierelor de demolare sau construcție.  

68. În special în cazul materialelor voluminoase, precum agregatele pentru construcții (asfalt, beton, materiale minerale), se acordă prioritate reciclării și reutilizării locale, întrucât beneficiile de mediu ale acestor operațiuni scad odată cu creșterea distanței de transport.

69. Autoritățile administrației publice locale asigură, în temeiul art. 11 alin. (8) din Legea nr. 209/2016, alocarea terenurilor, dezvoltarea și funcționarea a cel puțin un centru de colectare la 50.000 de locuitori, destinat deșeurilor din construcții și demolări generate de persoanele fizice care nu desfășoară activități economice.

70. Amplasamentele  de stocare temporară a DCD sunt:
a) delimitate și semnalizate corespunzător;
b) impermeabilizate, în cazul fracțiilor care pot genera levigat;
c) dotate cu sisteme de prevenire a eroziunii și a dispersării materialelor;
d) organizate astfel încât să permită separarea fracțiilor de deșeuri.

71. Executantul lucrărilor de construcție, renovare sau demolare planifică, pentru fiecare șantier:
a) spații dedicate pentru stocarea separată a DCD;
b) logistică adecvată pentru sortare, prelucrare, ambalare și stocare;
c) condiții care să asigure menținerea calității materialelor destinate reutilizării;
d) măsuri speciale pentru manipularea și eliminarea substanțelor periculoase.

72. Durata și condițiile stocării temporare a DCD pe amplasamentul șantierului se stabilesc cu respectarea prevederilor Legii nr. 209/2016 privind deșeurile, în funcție de destinația deșeurilor și de natura activității desfășurate, fără a substitui cerințele de înregistrare și autorizare aplicabile. 

73.  Transportul deșeurilor din construcții și demolări se organizează de către operatorii economici implicați, cu respectarea principiilor eficienței, prevenirii impactului asupra mediului și optimizării transportului.  
În măsura în care este posibil din punct de vedere tehnic și economic, vor fi utilizate stații de transfer, unde este posibil, și vor fi aplicate operațiuni de compactare a materialelor ușoare, cu condiția ca acestea să nu afecteze posibilitatea de reutilizare sau reciclare a deșeurilor.

74. [bookmark: _Ref215484216]Fiecare transport de DCD este însoțit de formularul de identificare pentru transferul, valorificarea și/sau eliminarea deșeurilor, prevăzut în secțiunea a 2-a din anexa nr. 7 la Hotărârea Guvernului nr. 411/2022 pentru aprobarea Regulamentului privind transferurile de deșeuri. Documentele referitoare la transportul deșeurilor se păstrează 5 ani de la data începerii transportului și sunt prezentate autorităților de control la solicitare.

75.  Utilizarea deșeurilor nepericuloase provenite  din activități de construcție și demolări pentru operațiuni de rambleiere, refacere a terasamentelor, reabilitare a peisajului sau a terenurilor este permisă doar cu respectarea criteriilor tehnice și de calitate aplicabile deșeurilor inerte.

76. Operațiunile de rambleiere se realizează cu respectarea prevederilor art. 14 alin. (1¹) din Legea nr. 209/2016 privind deșeurile și a cerințelor privind protecția solului și a apelor,  precum și a prevederilor Codului subsolului nr. 246/2024, în cazul rambleierii amplasamentelor afectate de activități de extragere a substanțelor minerale utile.

77. Executantul lucrărilor asigură planificarea activităților de construcție și a activităților conexe de gestionare a deșeurilor pe șantier, în vederea atingerii unor rate ridicate de reutilizare și reciclare a DCD, în conformitate cu art. 14 alin. (1) lit. c) din Legea nr. 209/2016.

Secțiunea 3
Standarde tehnice de calitate, încetarea statutului de deșeu

78. Ministerul Infrastructurii și Dezvoltării Regionale, în colaborare cu autoritățile competente din domeniul mediului și standardizării, adoptă și actualizează standardele tehnice de calitate aplicabile materialelor secundare rezultate din tratarea deșeurilor din construcții și demolări. Aceste standardele se aplică, după caz, următoarelor categorii de materiale:
a) agregate reciclate;
b) cărămizi și produse ceramice recuperate;
c) lemn reutilizabil sau reciclat;
d) metale;
e) materiale plastice;
f) alte produse rezultate din operațiuni de reciclare și valorificare.

79. Standardele tehnice prevăzute la pct. 78 stabilesc cerințe privind:
a) proprietățile fizico-mecanice;
b) siguranța în utilizare;
c) limitele admise ale impurităților;
d) conținutul de substanțe periculoase;
e) cerințele de trasabilitate a loturilor.
În acest scop, standardele pot face trimitere la norme europene relevante, inclusiv, dar fără a se limita la: EN 12620 – agregate pentru beton; EN 13242 – agregate pentru materiale nelegate și legate hidraulic; EN 933 – determinări granulometrice;  EN 1504 – produse și sisteme pentru reparații ale structurilor din beton; standardele CEN/TC 351 privind eluarea și conținutul de substanțe periculoase.

80.  Operatorii instalațiilor de sortare, tratare și reciclare a deșeurilor din construcții și demolări desfășoară aceste activități în baza autorizației de mediu pentru gestionarea deșeurilor, eliberată de Agenția de Mediu în conformitate cu art. 25 din Legea nr. 209/2016 privind deșeurile, cu respectarea condițiilor stabilite în autorizație. 

81. [bookmark: _Hlk218873401]Operatorii asigură controlul calității materialelor rezultate din tratare, în conformitate cu cerințele tehnice aplicabile utilizării ulterioare a acestora. Derogările de la obligația de autorizare se aplică exclusiv în condițiile prevăzute la art. 27 și 28 din Legea nr. 209/2016 privind deșeurile.
            
82. Încetarea statutului de deșeu pentru materialele rezultate din tratarea deșeurilor din construcții și demolări se realizează în condițiile prevăzute la art. 6 alin. (1) din Legea nr. 209/2016 privind deșeurile, cu respectarea criteriilor specifice aplicabile fluxurilor respective.

83. Criteriile specifice privind încetarea statutului de deșeu pentru fluxurile de DCD se stabilesc în conformitate cu art. 6 din Legea nr. 209/2016 privind deșeurile și Hotărârii de Guvern nr. 52/2025 prin care sunt stabilite criterii pentru deșeurile de cupru, fier și oțel, aluminiu, cioburi de sticlă.  În cazul fluxurilor pentru care nu sunt stabilite criterii specifice, acestea se stabilesc în condițiile art. 6 alin. (3²) din aceeași lege.

84. Operatorul instalației de valorificare care solicită încetarea statutului de deșeu depune cererea împreună cu documentația necesară odată cu solicitarea autorizației de mediu / autorizației integrate, conform art. 6 alin. (5) din Legea nr. 209/2016 privind deșeurile.

85.  Materialelor rezultate din tratarea deșeurilor din construcții și demolări care au încetat să mai fie considerate deșeuri li se aplică cerințele relevante privind produsele și substanțele chimice conform Legii nr. 277/2018 privind substanțele chimice, inclusiv prevederile art. 6 alin. (7) din Legea nr. 209/2016 privind deșeurile.

86. Ținând cont de  eventualele efecte negative asupra mediului ale materialelor secundare provenite din tratarea deșeurilor din construcții și demolări, valoarea-limită pentru poluanţi, inclusiv volumele generate, omogenitatea compoziției, cererea pe piață, posibilitarea de valorificare în cicluri închise și performanța tehnică ale materialelor rezultate, se stabilesc următoarele fluxuri prioritare de deșeuri care prezintă cel mai ridicat potențial de a deveni materiale secundare conforme cu standardele tehnice și cu condițiile prevăzute la art. 6 din Legea nr. 209/2016:
1) fluxuri minerale utilizabile ca agregate, considerate cele mai relevante pentru stabilirea criteriilor specifice de încetare a statutului de deșeu:
a) beton (cod 17 01 01 din Lista deșeurilor aprobată prin Hotărârea Guvernului nr. 99/2018),
b) cărămidă (cod 17 01 02 din Lista deșeurilor aprobată prin Hotărârea Guvernului nr. 99/2018),
c) țigle și materiale ceramice (cod 17 01 03 din Lista deșeurilor aprobată prin Hotărârea Guvernului nr. 99/2018),
d)amestecuri de beton, cărămizi, țigle și produse ceramice, altele decât cele specificate la 17 01 06 (cod 17 01 07 din Lista deșeurilor aprobată prin Hotărârea Guvernului nr. 99/2018).

2) Deșeurile pe bază de ghips provenite din plăci de gips-carton și alte elemente pe bază de sulfat de calciu, având un potențial ridicat de reintegrare în ciclul de producție pentru fabricarea de materiale noi pe bază de ghips, în condițiile unui control riguros al impurităților.
3) Agregatele secundare rezultate din procese industriale controlate, inclusiv deșeurile minerale omogene din fabricarea elementelor prefabricate de beton, care prezintă o consistență ridicată a calității și pot îndeplini cerințele tehnice pentru utilizări curente în construcții.

87. Fluxurile cu potențial mediu pentru încetarea statutului de deșeu, precum asfaltul recuperat, materialele izolante minerale, spumele plastice, materialele plastice rigide și lemnul din demolări, pot face obiectul încetării statutului de deșeu, condiționat de dezvoltarea tehnologiilor de sortare și tratare, existența  piețelor de valorificare și a capacității operatorilor de a demonstra conformitatea cu standardele tehnice aplicabile.
88. Fluxurile de produse sau componente destinate reutilizării directe (de exemplu: ferestre, uși, elemente structurale sau arhitecturale recuperabile intacte) nu fac obiectul procedurilor de încetare a statutului de deșeu, și sunt reglementate conform legislației privind reutilizarea și comercializarea produselor second-hand.  


Secțiunea 4
Cerințe privind gestionarea DCD cu conținut de azbest
89. Utilizarea azbestului și a materialelor care conțin azbest în construcții este interzisă conform Legii nr. 227/2022 privind emisiile industriale. Lucrările de construcții, inclusiv activitățile de renovare și demolare și gestionarea DCD prezintă un risc sporit de expunere la azbest, ca urmare a utilizării istorice pe scară largă a produselor cu conținut de azbest în sectorul construcțiilor.

90. Deșeurile din construcții și demolări care conțin azbest sunt clasificate drept deșeuri periculoase, în conformitate cu Legea nr. 209/2016 privind deșeurile și sunt eliminate prin depozitare controlată, în depozite autorizate.

91. Proprietarul construcției se asigură că înainte de începerea lucrărilor de demolare sau renovare majoră, este realizată identificarea materialelor care conțin azbest, în cadrul auditului anterior demolării.

92. Executantul lucrărilor de demolare asigură:
a) identificarea și îndepărtarea materialelor care conțin azbest înainte de demolarea propriu-zisă, ori de câte ori este tehnic posibil;
b) separarea în timpul demolării a structurilor și instalațiilor care conțin azbest pe durata lucrărilor;
c) manipularea și gestionarea acestora în condiții de siguranță.

                93. Prezentarea orientativă a locurilor în care se poate găsi azbest în construcțiile industriale și
                      rezidențiale este inclusă în anexa nr.4.

94. Executantul lucrărilor de demolare și de înlăturare a structurilor și a instalațiilor care conțin 
azbest întreprind toate măsurile necesare pentru a asigura că:
a)se evită generarea și dispersarea fibrelor sau a prafului de azbest în aer pentru a nu provoacă o poluarea mediului cu azbest. 
b) în timpul transportului și al stocării, fibrele sau praful de azbest nu sunt eliberate în mediu și nici lichidele contaminate cu azbest nu se scurg în mediul înconjurător;
c)deșeurile sunt ambalate, etichetate și, după caz, acoperite, astfel încât să se prevină eliberarea particulelor de azbest în mediu. 

95. Lucrările de îndepărtare a materialelor care conțin azbest se execută exclusiv de către:
a) operatori autorizați pentru acest tip de activitate;
b) personal calificat, care deține certificate de instruire privind măsurile de siguranță în operațiunile de îndepărtare a azbestului.

96. Cerințele privind instruirea și protecția sănătății și securitatea lucrătorilor expuși la azbest se aplică potrivit actelor normative în vigoare în domeniul securității și sănătății în muncă.




Capitolul V
MONITORIZAREA IMPLEMENTĂRII 

97. [bookmark: _Hlk214370271]Monitorizarea implementării prezentului regulament se efectuează de către Ministerul Mediului, prin intermediul Agenției de Mediu și Inspectoratului pentru Protecția Mediului, în limitele atribuțiilor stabilite de Legea nr. 209/2016 privind deșeurile.

98. Inspectoratul pentru Protecția Mediului exercită funcția de supraveghere și control privind respectarea prevederilor prezentului Regulament în conformitate cu Legea nr. 131/2012 privind controlul de stat și cu Legea nr. 209/2016.

99. Lista de verificare a activităților preconizate pentru demolare selectivă în cursul proiectelor de demolare, de construcție și de renovare pentru a garanta reutilizarea și reciclarea optimă a materialelor de construcție este prezentată în anexa nr. 5.


100. Nerespectarea prevederilor prezentului Regulament atrage, după caz, răspunderea contravențională, civilă sau penală, în conformitate cu art. 65 și 66 din Legea nr. 209/2016 privind deșeurile și cu alte prevederi și acte legale aplicabile. 

[bookmark: _Toc222356]
Anexa 1 
Substanțe care pot face ca deșeurile să fie periculoase 
[bookmark: _Hlk210237096]
1. Grupele de compuși chimici periculoși care se găsesc cel mai frecvent în materialele de construcții sunt : 
a) alchilfenolii și compușii înrudiți; 
b) substanțele antimicrobiene; 
c) azbestul și compușii înrudiți; 
d) bisfenolul A (BPA) și analogii structurali; 
e) polimerii clorurați; 
f) clorobenzenii; 
g) clorofluorocarburile (CFC) și hidroclorofluorocarburile (HCFC); 
h) formaldehida; 
i) agenții de ignifugare monomerici, polimerici și organofosforici halogenați (AIOH); 
j) compușii organostanici (COE); 
k) substanțele perfluoroalchilate și polifluoroalchilate (PFAS)/compușii perfluorurați (CPF); 
l) ftalații (și ortoftalații); 
m) bifenilii policlorurați (PCB); 
n) hidrocarburile aromatice policiclice (HAP); 
o) parafinele clorurate cu catenă scurtă și medie; 
p) metalele grele toxice; 
q) compușii organici volatili (COV) (produse cu aplicare umedă); 
r) tratamentele pentru lemn care conțin creozot sau pentaclorfenol. 
 
2. Aceste substanțe se găsesc de obicei la demolarea clădirilor și a infrastructurilor construite înainte ca utilizarea lor să fie restricționată. Nu ar trebui neglijate nici substanțele periculoase din produsele reutilizate: aceste produse nu sunt clasificate drept deșeuri și, prin urmare, nu sunt reglementate de legislația privind deșeurile, ci de legislația privind siguranța produselor și de legislația privind substanțele chimice, cum ar fi REACH și CLP  
 



[bookmark: _Hlk215065583]Anexă nr. 2
Lista materialelor DCD cu conținut 
periculos care sunt îndepărtate înainte de demolare 

1. Următoarele materiale periculoase trebuie îndepărtate: 
a) materiale DCD care reprezintă sau conțin substanțe periculoase; 
b) fibrele minerale artificiale desprinse (dacă sunt periculoase); 
c) componentele sau piesele cu conținut de ulei mineral (cum ar fi rezervoarele de 
d) ulei); 
e) detectoarele de fum cu componente radioactive; 
f) coșurile de fum industriale (de exemplu cutii refractare, cărămidă sau căptușeală refractară); 
g) materialele izolante realizate din componente cu conținut de clorofluorocarburi [(H)CFC] (precum elementele de tip sandwich); 
h) zgurile (de exemplu zguri care intră în componența plafoanelor false); 
i) solurile contaminate cu uleiuri sau cu alte substanțe; 
j) reziduurile carbonizate sau alte DCD contaminate; 
k) izolațiile cu conținut de bifenili policlorurați (PCB); 
l) componentele electrice sau echipamentele cu poluanți (de exemplu lămpi cu descărcare în gaz cu vapori de mercur, tuburi fluorescente, becuri economice, condensatori care conțin PCB, alte echipamente electrice care conțin PCB, cabluri care conțin lichide izolatoare); 
m) lichidul de răcire și materialele izolatoare provenite de la dispozitive de răcire sau de la unități de aer condiționat cu conținut de clorofluorocarburi [(H)CFC]; 
n) materialele cu conținut de hidrocarburi aromatice policiclice (HAP) (precum bitumul de gudron, membranele bituminoase, blocurile de plută, zgurile); 
o) componentele care conțin sau sunt impregnate cu săruri, uleiuri, gudroane sau fenoli (de exemplu lemn sau carton impregnat, traverse impregnate, piloni impregnați); 
p) materialele cu conținut de azbest (de exemplu azbociment, azbest pulverizat, instalații de încălzire cu acumulare de căldură, dușumele din azbest); 
q) alte materiale periculoase. 

2. Următoarele substanțe/materiale contaminante nu sunt materiale periculoase. Totuși, ele trebuie îndepărtate, deoarece ar preveni sau ar complica tratarea dorită a DCD sau etapa de tratare:  
a) mașinile staționare (de exemplu, sistemele instalațiilor clădirii); 
b) aparatele electrice; 
c) structurile de pardoseală, construcții de pardoseli ridicate; 
d) acoperirile din materiale neminerale ale podelelor sau pereților (cu excepția tapetului); 
e) plafoanele suspendate; 
f) instalațiile din plastic montate aparent (de exemplu cabluri, conducte de cabluri, instalații sanitare); 
g) construcțiile și sistemele de fațadă (de exemplu fațade de tip cortină, fațade de sticlă, sisteme de termoizolații compozite); 
h) etanșările (de exemplu carton bituminos, folii de plastic); 
i) produsele pentru construcții care conțin ghips (de exemplu, plăci de ghips-carton, plăci de pardoseală din ghips, șape autonivelante cu conținut de ghips), cu excepția ipsosului pentru pereți și tavan care conține ghips și a șapelor compozite care conțin ghips; 
j) pereții despărțitori din plută, beton celular, panouri din lână de lemn lipită cu ciment, lemn, plastic; 
k) sticla, pereții din sticlă, pereții din cărămidă de sticlă; 
l) vata minerală, vata de sticlă și alte materiale izolante instalate fără lipire, cu excepția izolațiilor fonice împotriva zgomotelor de impact; 
m) ușile și ferestrele (cu excepția celor care servesc ca protecție împotriva prafului în timpul demolării); 
n) plantele și solul (de exemplu, de pe terase verzi).





Anexă nr. 3 
Metode de demolare selectivă 

Demolarea selectivă în cadrul unui proiect depinde de construcție, de materialele de construcție și de substanțele periculoase prezente, și se aplică una sau combinația din următoarele metode: 
a.	   demolare – în sensul clasic, demolare totală sau parțială; 
b.	așchiere – îndepărtarea cu ajutorul unui ciocan și al unei dălți sau al unor unelte similare; 
c.	șlefuire – îndepărtarea suprafeței poluate cu substanțe periculoase (de exemplu, vopsea, lac) folosind șmirghel sau un material similar atașat la o mașină/un echipament adecvat cu aspirație mecanică; 
d.	tăiere – îndepărtarea prin tăiere a materialelor/construcțiilor adiacente/materialelor adiacente prin utilizarea unor echipamente de tăiere de mare viteză cu instrumentul adecvat, în funcție de material; 
e.	frezare – îndepărtarea suprafeței și a unei părți din construcția/materialul subiacent prin utilizarea de unelte mecanice de frezare cu aspirație mecanică;  
f.	curățarea prin sablare – îndepărtarea suprafețelor cu diferiți agenți de sablare aplicați la presiune înaltă;  
g.	curățare uscată/curățare prin absorbție – îndepărtarea materialului cu ajutorul solvenților organici sau anorganici sau prin aplicarea de materiale absorbante pe suprafețe pentru extragerea substanțelor periculoase;  
h.	curățare termică – extracția/îndepărtarea substanțelor periculoase prin tratare termică. 

Pentru anumite metode menționate mai sus, utilizarea apei și a echipamentelor de aspirare este obligatorie, în vederea prevenirii dispersării și inhalării prafului, în special atunci când se manipulează materiale care pot conține azbest.


Anexă nr. 4

Prezentare generală a locurilor în care se poate găsi 
azbest în construcțiile industriale și rezidențiale 

	Element 
	Descriere 

	Acoperiri aplicate prin pulverizare pe tavane, pereți, grinzi și coloane
	Izolații pe partea inferioară a acoperișurilor și, uneori, pe zidurile clădirilor și ale magaziilor. Utilizate și pentru protejarea împotriva incendiilor a grinzilor/coloanelor din oțel și beton armat, precum și dedesubtul podelelor.  

	Azbociment (rezervoare de apă, țigle de acoperiș, panouri, jgheaburi și burlane, sageacuri, coșuri de fum)
	Azbocimentul este în principal un amestec de crisotil (azbest alb) și/sau crocidolit (azbest albastru) cu ciment, turnat și comprimat pentru a produce o serie de produse din acest material.

	Izolații pentru cazane și țevi
	Aceste tipuri de azbest diferă mult ca aspect unele de altele, dar constau în cea mai mare parte într-un material fibros care se exfoliază și se sfărâmă ușor.

	Plăci izolatoare din azbest
	Articole obișnuite în construcții, cum ar fi plăci de lambriu, panouri pentru căzi de baie, plăci de plafon și carton din azbest. Plăcile izolatoare din materiale cu conținut de azbest sunt greu de diferențiat de cele care nu conțin azbest.

	Dale de pardoseală, textile, materiale compozite și hârtie
	• 	Dalele de pardoseală din azbest au fost o alegere populară pentru acoperirea podelelor, iar în prezent sunt adesea ascunse sub covoare.  
• 	Textilele se pot găsi în tabloul de siguranțe, în spatele siguranțelor propriu-zise. Păturile ignifuge vechi și mănușile termorezistente pot fi, de asemenea, fabricate din materiale textile cu conținut de azbest.  
• 	Materialele compozite cu azbest se pot găsi în rezervoarele și scaunele de toaletă, în pervazurile ferestrelor și în panourile pentru căzi de baie.  
• 	Hârtia de azbest a fost utilizată drept căptușeală sub plăci și la interiorul acoperirilor metalice. 

	Garnituri și elemente de etanșare din șnur de azbest
	Garniturile și elementele de etanșare din șnur de azbest se pot găsi în aparatele de încălzire electrice sau pe gaz

	Acoperiri decorative texturate pe pereți și tavane, de exemplu Artex
	Acoperirile texturate au fost utilizate la realizarea de finisaje decorative pe tavane și pereți. În trecut, acestea aveau diverse denumiri comerciale, cum ar fi „Artex”.

	Pereți despărțitori din plăci izolatoare din azbest, panouri de geam interioare și exterioare învelitori de cazane, spatele dulapurilor antifoc și al dulapurilor cu uscător de haine
	Articole obișnuite în construcții, cum ar fi plăci de lambriu, panouri pentru căzi de baie, plăci de plafon și carton din azbest. Plăcile izolatoare din materiale cu conținut de azbest sunt greu de diferențiat de cele care nu conțin azbest.

	Izolații aplicate prin pulverizare pentru cazane
	Acestea conțin până la 85 % azbest și se descompun foarte ușor. Se numără printre cele mai periculoase materiale care conțin azbest.

	Pâslă pentru acoperiș
	Pâsla din azbest pentru acoperiș a fost utilizată frecvent pentru acoperișurile garajelor, ale dependințelor etc.

Listă de verificare în cursul proiectelor 
de demolare, de construcție și de renovare

Prezenta listă de verificare ajută practicienii din industria construcțiilor și demolărilor să verifice dacă au urmat cei mai importanți pași în cursul proiectelor de demolare, de construcție și de renovare pentru a garanta reutilizarea și reciclarea optimă a materialelor de construcție.  
 
Identificarea, separarea la sursă și colectarea deșeurilor 
	Procesul de identificare a deșeurilor 

	☐ Realizarea unui audit anterior renovării/demolării, efectuat de un expert calificat: 
precizați cantitatea, calitatea și amplasarea materialelor; 
identificați produsele care pot fi reutilizate sau pregătite pentru reutilizare și materialele care pot fi reciclate sau valorificate sau care trebuie eliminate; 
țineți seama de toate instalațiile și piețele locale pentru DCD (materiale și produse).  
☐ Elaborați un plan de gestionare a deșeurilor axat pe procese, indicând modul în care produsele urmează să fie reutilizate sau pregătite pentru reutilizare sau modalitatea de reciclare a materialelor, precum și modul în care este redusă la minimum poluarea mediului. ☐ Decideți care sunt cele mai bune opțiuni de tratare a diferitelor produse și materiale: 
reutilizare directă, pregătire pentru reutilizare, reciclare pentru aceeași aplicație sau pentru altă aplicație, alt tip de valorificare sau eliminare. 
☐ Garantați supravegherea și trasabilitatea eficiente. 

	Îmbunătățirea separării la sursă 

	☐ Țineți materialele separate în timpul procesului de renovare, demolare și construcție pentru a garanta calitatea produselor și a materialelor, în special a celor care fac obiectul sistemelor obligatorii de sortare [adică cel puțin pentru lemn, fracțiuni minerale (beton, cărămidă, gresie și ceramică, piatră), metal, sticlă, plastic și ghips]. 
☐ Îndepărtați deșeurile periculoase (decontaminare) în mod corect și sistematic înainte de renovare și demolare. 
☐ Asigurați o demolare și o dezmembrare selective. 
☐ Reduceți la minimum materialele de ambalare, în măsura posibilului. 
☐ Puneți documentația necesară la dispoziția contractanților, pentru a îmbunătăți transparența și monitorizarea. 


 	 

Logistica deșeurilor 

	Transparență, localizare și urmărire 

	☐ Puneți documentația necesară la dispoziția contractanților, pentru a îmbunătăți transparența și monitorizarea. 
☐ Utilizați lista europeană a deșeurilor pentru a asigura comparabilitatea datelor pe tot teritoriul UE. 

	Îmbunătățirea logisticii 

	☐ Încercați să mențineți distanțele scurte și să utilizați mijloace de transport cu emisii zero pentru ca reutilizarea, pregătirea pentru reutilizare și reciclarea să rămână atractive din punct de vedere economic și raționale din punct de vedere ecologic. 
☐ Optimizați rețeaua de transport și utilizați sistemele IT de sprijin. 
☐ Ori de câte este posibil, utilizați stații de transfer al deșeurilor și/sau servicii de sortare și de reciclare a deșeurilor. 
☐ În cursul transportului, garantați integritatea materialelor de la dezmembrare până la reciclare. 

	Posibilitatea constituirii de stocuri și stocarea adecvată 

	☐ În anumite situații, sunt necesare constituirea de stocuri și stocarea corespunzătoare a materialelor și produselor pentru construcții provenite din DCD. Constituirea stocurilor poate fi necesară în scopuri logistice și pentru a crește potențialul de pregătire pentru reutilizare și de reciclare.  
☐ Luați măsuri de precauție pentru a reduce la minimum emisiile și riscurile, ținând seama de condițiile locale. 


 
Prelucrarea și tratarea deșeurilor 
	Opțiuni de prelucrare și tratare a deșeurilor 

	☐ Urmării ierarhia deșeurilor pentru a maximiza beneficiile legate de utilizarea eficientă a resurselor, sustenabilitatea și economiile de costuri. 
☐ Nu amestecați deșeurile periculoase cu deșeuri nepericuloase. 
☐ Prelucrați sau tratați materialele pe baza criteriilor și a reglementărilor de mediu aflate în vigoare. 

	Pregătirea pentru reutilizare 

	☐ Reutilizați sau pregătiți pentru reutilizare cât mai multe produse, deoarece reutilizarea are un avantaj chiar mai mare pentru mediu decât reciclarea. 

	Reciclarea 

	☐ Reciclați materialele fie pe amplasament, pentru noua construcție, fie în afara amplasamentului, într-o unitate de reciclare. Urmăriți realizarea unei reciclări de înaltă calitate ori de câte ori este posibil.
 ☐ Promovați reciclarea, mai ales în zonele dens populate, unde cererea și oferta sunt apropiate din punct de vedere geografic. 
☐ Asigurați planificarea riguroasă a activităților de gestionare a deșeurilor, pentru a garanta rate înalte de reciclare și produse de reciclare de înaltă calitate. 

	Valorificarea energetică și a materialelor 

	☐ Rambleierea poate fi luată în considerare în anumite situații, atunci când nu este posibilă reutilizarea, pregătirea pentru reutilizare sau reciclarea într-o aplicație de calitate superioară. 
☐ Valorificarea energetică ar trebui să fie limitată și luată în considerare doar pentru materialele care nu pot fi reutilizate, pregătite pentru reutilizare sau reciclate. 


 
Managementul și asigurarea calității 
	Calitatea procesului primar 

	☐ Introduceți controale și instrumente de management al calității și de asigurare a calității în toate etapele soluției de reutilizare sau reciclare, inclusiv privind reducerea la minimum a poluării mediului. 
☐ Utilizați sistemele generale existente de management al calității, cum ar fi ISO 9000, și de management al mediului, cum ar fi ISO 14001 și EMAS. 
☐ Verificări și instrumente-cheie de management și asigurare a calității în fiecare etapă a procesului: 
· identificarea, separarea la sursă și colectarea deșeurilor: realizați un audit anterior renovării și demolării, un raport de la fața locului și a unui raport final pentru unitatea de sortare sau de reciclare; 
· renovare, demolare, construcție: identificați deșeurile și produsele preconizate, cu cantitățile aferente, pentru a întocmi un plan de gestionare a deșeurilor; 
· logistica deșeurilor: verificați dacă deșeurile sunt sau nu sunt periculoase și asigurați transport și stocare adecvate; 
· prelucrarea și tratarea deșeurilor: acceptarea selectivă a deșeurilor din demolări, controlul producției în fabrică, încercarea finală. 

	Asigurarea calității legată de produse și de standardele privind produsele 

	☐ Aplicați în cazul materialelor reciclate aceleași standarde europene care se aplică și materiilor prime primare. Utilizați standardele europene existente pentru produse (RPC). 
☐ În cazul în care aceste standarde europene privind produsele nu sunt aplicabile, utilizați evaluările tehnice europene (ETE).
☐ În cazul în care nu se aplică nici standardele, nici evaluările europene pentru produse, utilizați sistemele de asigurare a calității (de exemplu ISO 9000) ca instrument suplimentar. 

